ó acadèmica extraordinària, 


8 de febrer de 2019 


is Causa 


Investidura com a doctor honoris causa 
del senyor Xavier Prats Monné 


Sessió acadèmica extraordinària, 
8 de febrer de 2019 


) 
rieres NS 


N 


H e . 
4 Q 
CER IR 


Universitat Rovira i Virgili 
Tarragona 


Discurs d'investidura: O 2019 by Xavier Prats Monné 


Fotografia: Margarida Alberich 
Imprès per Indústries Gràfiques Gabriel Gibert, SA 


Dipòsit Legal: T 489-2019 


Índex 


Elogi del candidat 
a càrrec del doctor FRANCESC XAVIER GRAU 


Discurs d'investidura 
pronunciat pel senyor XAVIER PRATS MONNÉ 


Paraules de benvinguda 
pronunciades per la doctora MARÍA JOSÉ FIGUERAS 


Rectora Mgíca. de la Universitat 


19 


31 


o 


Rectora Magnífica, autoritats, doctores i doctors, personal d'adminis- 
tració i serveis, estudiants, membres de la comunitat acadèmica, senyores 
i senyors, 

Personalment és un motiu de màxima satisfacció poder compartir amb 
tots vostès aquest discurs d'elogi en la investidura com a doctor honoris 
causa per la Universitat Rovira i Virgili del Sr. Xavier Prats Monné. Felicito 
l'encertada iniciativa del rector Ferré en proposar-lo i la decisió unànime del 
Consell de Govern d'atorgar al Sr. Prats Monné la més alta distinció de la 
Universitat, al mateix temps que agraeixo al rector Ferré i a la rectora Figue- 
ras que hagin pensat en mi per a aquest rol de padrí. Ho considero un gran 
honor, a la vegada que representa tota una nova experiència. Efectivament, 
he tingut el goig de participar en molts, la majoria, d'actes d'honoris causa 
d'aquesta, la meva universitat, des de la banda del públic i de la presidèn- 
cia, però mai fins avui en aquest lloc intermedi acompanyant i presentant 
el candidat. 

Però el que s'espera d'aquesta laudatio és que durant el proper quart 
d'hora presenti el Sr. Xavier Prats Monné i posi en valor els seus mèrits, els 
que han justificat l'atorgament de la solemne distinció de doctor honoris 
causa per la Universitat Rovira i Virgili. 

Essent pràcticament coetanis, he pogut tenir el plaer de conèixer el Xa- 
vier Prats i de treballar profitosament amb ell només des de fa relativament 
pocs anys, quan les responsabilitats de rector d'aquesta universitat em van 
dur a relacionar-me amb diferents direccions generals de la Comissió Eu- 
ropea. I he de dir d'entrada que una de les relacions més fructíferes va 
ser l'establerta amb Xavier Prats, inicialment com a director general adjunt 
d'Educació i Cultura de la Unió Europea i representant de la Unió Europea 
a l'Institut Europeu de Tecnologia, que és l'ens responsable del programa de 
RIC, Rnovvledge and Innovation Communities. A partir d'aquesta relació, 
el Xavier Prats ha ajudat la Universitat amb els seus consells i informacions 
en diverses visites i vvorfshops, en què sempre ha participat molt genero- 
sament. 


Per tant, em correspon l'honor i el privilegi de fer la lloança del candi- 
dat, i ho faig amb molt de gust, a títol personal i com a membre d'aquesta 
comunitat universitària i de de tot el sistema universitari català, perquè, com 
he dit, crec sincerament en el gran encert de la decisió de la URV d'atorgar 
aquest doctorat honoris causa i integrar el Dr. Prats en el Claustre d'aquesta 
universitat pels seus mèrits, en aquest cas més que acadèmics i científics, de 
servei a la societat amb la seva activitat professional en benefici de l'educa- 
ció, la cultura i els serveis públics. 

El Xavier Prats Monné, nascut a Tarragona el 1956, va completar els es- 
tudis primaris i secundaris a Roma, on el seu pare, Xavier Prats Llauradó, hi 
treballava com a especialista en forests de l'Associació de les Nacions Uni- 
des per a l'Alimentació i la Cultura, i es va llicenciar en Antropologia Social 
a la Universitat Complutense de Madrid. Es va especialitzar en Economia i 
Cooperació per al Desenvolupament al Centre Internacional d'Alts Estudis 
Mediterranis de París (diploma d'estudis avançats) i va completar la seva 
formació en Estudis Europeus al Col-legi d'Europa de Bruges (Bèlgica), on va 
ser el primer de la promoció anomenada Johan VVillem Beyen (en aquesta 
institució cada promoció rep el nom d'una personalitat europea). Allí va 
tenir, també, la seva primera experiència acadèmica com a professor adjunt. 
Com podem veure, una alma mater ben distribuida a Europa. Però el senyor 
Prats és més conegut i reconegut per les més de tres dècades treballant com 
a funcionari internacional a la Comissió Europea: 

e — Va ser director adjunt del Gabinet del vicepresident de Relacions Inter- 
nacionals Manuel Marín, conseller del comissari de Política Regional 
Michel Barnier i portaveu adjunt del president Jacques Delors. Aquesta 
experiència íntima d'un dels períodes d'or de la Comissió va cimentar la 
seva lleialtat a la institució. 

e — Del 2007 al 2010 va ser director de Treball i un dels cinc membres funda- 
dors del Comitè d'Avaluació d'Impacte, que informava el president de la 
Comissió Europea. 

e — Entre el 2011 i el 2015 va ser director general adjunt i després director 
general d'Educació i Cultura de la Comissió Europea. 

e Des del setembre de 2015 fins al setembre de 2018 va ser el director ge- 
neral de Salut Pública i Seguretat Alimentària de la Comissió Europea, des 
d'on va ser responsable de les polítiques i programes de la Unió Europea 
en matèria de salut i seguretat alimentària, inclosa la promoció de la salut 
pública, l'avaluació dels sistemes sanitaris nacionals, la legislació farma- 

cèutica, la salut i el benestar dels animals, així com l'enfortiment de la 

capacitat d'Europa en pandèmies i situacions de crisi en la salut humana 

i en el sector alimentari. També va representar la Comissió Europea a la 

Junta de Govern de l'Agència Europea de Medicaments i al Centre Euro- 

peu de Prevenció i Control de Malalties. 

Una extensa tasca per la qual ha estat guardonat amb l'Orden Civil de 
Alfonso X el Sabio, en reconeixement als seus mèrits en els camps de l'edu- 
cació, la ciència, la cultura, l'educació superior i la recerca, i que avui cons- 
titueix també el gruix de la lloança pel doctorat honoris causa. Perquè com a 
director general adjunt, primer, i després com a director general d'Educació 
i Cultura es va encarregar de la normativa educativa i cultural de la Unió 
Europea i de programes tan rellevants per a la universitat com ara l'Erasmus, 
el Marie Curie i Creative Europe. Programes, tots, que han tingut un alt crei- 
xement i impacte arreu d'Europa, i també a casa nostra. 

Actualment, i com qui diu des de l'inici d'aquest curs, des de l'octubre 
del 2018 va ser nomenat assessor especial de Teach For All. Una organització 
global sense ànim de lucre que té la missió d'ampliar oportunitats educatives 
arreu del món. Teach For All ja existeix en 48 paisos dels sis continents, ha 
arribat a deu milions de joves i creix ràpidament. És un projecte que a Espanya 
rep el nom d'Empieza por Educar, en què el Sr. Prats també és membre del seu 
patronat, i que compta a Catalunya amb el suport de la Secretaria d'Universi- 
tats i Recerca que ara encapçalo. 

Durant tota la seva activitat professional, i ara amb la que duu a terme a 
Teach for All, Xavier Prats ha demostrat una contínua preocupació i compro- 
mís pel servei públic, especialment pel de l'educació. També per la cultura i 
la salut, pilars, tots, d'una societat basada sobre la idea del bé públic. És en 
aquest àmbit, el de la defensa i promoció del servei públic, i en particular 
en el de l'educació, on podem dir que ens hem trobat el Xavier Prats i jo. 

Com saben, perquè he tingut moltes ocasions per manifestar-ho en 
aquesta mateixa sala, defenso clarament que l'educació superior i la recerca 
en tots els àmbits del coneixement són els pilars que han de fer sostenible 
la societat del benestar i que, per tant, constitueixen essencialment una res- 
ponsabilitat pública. L'extensió d'aquesta responsabilitat és tema de perma- 
nent debat, sobretot perquè sobre els sempre migrats recursos públics hi ha 
moltes més demandes que capacitats. En qualsevol cas, per a mi el Govern 
té la màxima responsabilitat d'assegurar que tant l'educació superior com 
la investigació cobreixen tots els àmbits del coneixement i són accessibles 

a tots els estaments socials. Aquesta línia de pensament i la necessitat de 
donar i assegurar al sistema de coneixement la dimensió que necessita el 
país és el que m'ha conduit, en les meves noves responsabilitats, a proposar 
a l'Honorable Consellera Àngels Chacón un Pacte Nacional per a la Societat 
del Coneixement, que ella ha elevat a un Acord de Govern i que d'aquí a 
uns dies iniciarà els seus treballs. 

En tot cas, un compromís amb l'educació i una visió d'aquesta com a 
bé públic que estic segur que planarà en el discurs que a continuació farà el 
Sr. Prats, com ha estat present en tota la seva trajectòria professional, i que 
també ha estat i encara cal que estigui en la base de la construcció euro- 
pea. Els programes Erasmus, els programes marc europeus de finançament 
de la recerca, l'espai europeu d'educació superior, l'Institut Europeu de 
Tecnologia i tants altres programes i iniciatives comunitàries en què Xavier 
Prats s'ha vist involucrat, constitueixen tots ells bons exemples de blocs de 
construcció d'una veritable Unió Europea. En definitiva, ens trobem, doncs, 
davant un infatigable treballador per a la construcció d'Europa. I entre tota 
aquesta tasca constructiva hi destaca, per la seva actuació integral com a 
dissenyador, arquitecte i també constructor, la de fer evolucionar la que era 
una gran peça de mobilitat, Erasmus, cap al programa global, estratègic, que 
ara és Erasmus-.. I ha de ser una legítima satisfacció per a ell veure com en 
la negociació del període 2021-27 els paisos i actors principals no han vol- 
gut canviar ni l'estructura ni les orientacions a les quals ell va dedicar tants 
esforços, encapçalant les negociacions de fa set anys. Europa es continua 
construint, per sort, per a tots. 

Europa, el món, Espanya i Catalunya..., totes les societats viuen els pri- 
mers decennis del segle xxI amb certa convulsió i desorientació. No són 
temps fàcils, i per això mateix necessitem, més que mai, l'esperit construc- 
tor de més i més gent com el Xavier Prats. No necessitem mestres de les 
solucions fàcils que dediquin el temps a centrar l'atenció sobre les taques 
a la paret i a predicar-ne l'enderroc, a menystenir i desmuntar la feina feta. 
Arreu, a Europa, al món, a Espanya, a Catalunya, a casa nostra, necessitem, 
constructors com el Xavier Prats, que amb responsabilitat sàpiguen fer 
evolucionar les societats, les institucions, els sistemes universitaris, les uni- 
versitats, els departaments... a partir d'allò de bo que sempre hi ha en la 
feina feta pels seus predecessors. 

Amb modèstia, i més en l'àmbit del coneixement, val la pena tenir pre- 
sent el que va dir el que està considerat el científic amb més impacte i influ- 

ència de la història, Isaac Nevvton, en una carta a Robert Hoole. Diu Nevy- 
ton: dBernard de Chartres solia dir que nosaltres (els moderns) som com 
nans posats sobre les espatlles dels gegants (els antics), i així podem veure 
més i més lluny que aquests. I això no és en absolut a causa de l'agudesa de 
la nostra visió o de la talla del nostre cos, sinó perquè som enlairats per la 
magnitud dels gegants.. Una frase que s'ha popularitzat en versió curta 4Si 
hi he pogut veure més enllà, és només perquè m'he pogut posar sobre les 
espatlles de gegants.. 

Segurament mai hi ha hagut temps senzills, però els actuals certament 
no ho són. La globalització i l'explosió de les ciències de les dades i la in- 
formació i de les biociències ens posen davant reptes immensos quant a la 
configuració social. Diu Yuval Noah Harari al seu darrer llibre, davant les 
immenses possibilitats, però també les amenaces, que aporten els avenços 
en bioenginyeria, en robòtica, en intel-ligència artificial, que en un futur no 
gaire llunyà amolta gent podria compartir la sort, no pas dels conductors 
de cotxes de cavalls del segle xix —que es van posar a conduir taxis— sinó 
la dels cavalls, que van ser expulsats completament del mercat de treball. 
Segur que es tracta d'una especulació provocativa, exagerada. En tot cas, 
però, davant l'evolució accelerada de les noves tecnologies i possibilitats 
que sorgeixen en aquests àmbits, nosaltres, els humans, els ciutadans, ens 
hem de poder situar pel damunt, dominant la nostra pròpia evolució i des- 
envolupament. I això només podrà ser possible amb més i millor formació. 
El repte emfasitza la necessitat de comptar amb tot el talent disponible, per 
justícia social, però també per eficàcia i eficiència social. Il això em porta de 
nou al pensament i l'acció del Xavier Prats, quan identifica l'educació com 
a instrument indispensable per preservar els valors essencials de la societat 
democràtica, i el relaciono amb la idea també molt clarament expressada 
per Luc VVeber i Sjur Bergan, en el llibre publicat el 2005 pel Consell d'Eu- 
ropa The Public Responsibility for Higher Education and Research, on posa- 
ven de manifest la preocupació pel manteniment d'una de les característi- 
ques nuclears de la societat europea: l'accés equitatiu a l'educació superior, 
exclusivament basat en mèrits, i l'elevada confiança en les institucions pú- 
bliques per proveir aquesta educació i per dur a terme recerca fonamental. 

A la major part d'Europa, i crec que ens hi podem comptar, aquest ob- 
jectiu està pràcticament assolit, si més no culturalment, tot i que la ree- 
mergència de posicionaments polítics d'extrema dreta, questionadors de la 
solidaritat intraeuropea i extraeuropea, posa en risc no tan sols la millora 

assolida les darreres dècades, sinó els mateixos valors que han estat fent 
d'Europa el model i l'esperança del món. 

En tot cas, aprofito per insistir avui, aquí, a la meva universitat, en la ne- 
cessitat de dedicar més esforços públics per assegurar aquest accés equitatiu 
a l'educació superior. Ens hi hem compromès i a fe que ho farem, tan aviat 
com el país es doni un marc pressupostari actualitzat, a través de l'acord 
entre els seus representants polítics. 

Acabo la meva lloança reiterant l'agraiment per l'oportunitat de poder 
haver apadrinat el Xavier Prats Monné. 

Rectora Magnífica, en la mesura que m'ha estat possible he exposat 
la vida i obra del senyor Xavier Prats Monné. Crec, doncs, haver dit prou 
perquè amb la vostra autoritat li sigui atorgat el reconeixement dels seus 
mèrits. Per tant, Rectora Magnífica, us demano que us digneu nomenar doc- 
tor honoris causa el senyor Xavier Prats Monné i incorporar-lo a la nostra 
universitat. 

ss Discurs d'investidura 
pronunciat pel senyor Xavier Prats Monné 


Dra. María José Figueras, Rectora Magnífica de la URV: Sr. Joan Pedrerol, 
president del Consell Social: Dra. Laura Romàn, secretària general, Dr. Fran- 
cesc Xavier Grau, padrí, antics rectors de la URV: membres de la comunitat 
universitària, representants polítics i de la societat civil, amigues i amics, 

Permetin-me que comenci expressant el meu agraiment a la comuni- 
tat universitària de la URV per la distinció de què em fa objecte, i ben en 
particular a la rectora, Dra. María José Figueras Salvat, al Dr. Xavier Grau 
per la seva bona disposició a apadrinar-me, i al Dr. Josep Anton Ferré, que 
temeràriament em va proposar al Consell de Govern. 

Tarragona té molts motius d'orgull. Per exemple, el seu clima suau, que 
només algú que ha viscut trenta anys protegit del sol pels núvols de Brussel- 
les és capaç d'apreciar plenament. 

També el seu passat. Vaig viure a Roma durant els meus anys d'escola- 
rització i no vaig tenir més remei que aprendre la història romana. Per això 
segurament sempre que penso en Tarragona, entre els records d'infància 
que em venen al cap, no hi ha mai ni moments tristos ni dies plujosos: no- 
més estius, nits de Nadal fent cagar el tió i emperadors romans. 

Sembla que August, un home no precisament famós per la seva modès- 
tia, va dir sobre Roma: 4Vaig trobar una ciutat de maons i vaig deixar una 
ciutat de marbre, (eMarmoream relinquo quan latericiam accepix). Només 
cal baixar passejant d'aquí a l'amfiteatre per veure que August podria haver 
dit el mateix de Tarragona, una ciutat de maons que amb la seva presència 
va transformar en majestuosa. 

Però el millor recurs de qualsevol província, sigui romana o catalana, no 
és la seva situació o el seu passat: és el talent i la creativitat. I talent i creativitat 
és el que representa la URV. En menys de trenta anys aquesta universitat ha 
esdevingut un símbol d'excel-lència: una institució jove, que competeix en 
innovació a Europa i al món però està connectada amb el seu territori, com- 
promesa amb la societat en la promoció del coneixement i el capital humà. 

És per això que avui m'honora profundament unir-me a la comunitat 
de la Universitat Rovira i Virgili. No sé si he fet prou per rebre aquesta 
distinció, però prometo fer el que pugui per merèixer-la. 

Només em sap greu que els meus pares ja no siguin amb nosaltres. El 
meu pare hauria estat orgullós del seu fill, i la meva mare s'hauria cregut tot 
el que ha dit el Dr. Xavier Grau en la seva laudatio. 


El propòsit de l'educació 


Aprofitant que els tinc aquí i m'han d'escoltar per força, m'agradaria 
fer alguns comentaris sobre un tema per mi molt preuat: l'educació, i la 
transcendència que té en el futur d'Europa. Els voldria argumentar que les 
universitats, inclosa la jove URV, de la qual ara formo part, poden i haurien 
de tenir un paper molt més important en les nostres societats. 

Els europeus parlem d'educació almenys des que Plató va escriure els 
diàlegs socràtics fa gairebé vint-i-cinc segles. Encara tenim una diversitat de 
punts de vista sobre les raons i els perquès de la necessitat d'adquirir co- 
neixement, però crec que tots estaríem d'acord que, durant la major part de 
la història de la humanitat, el propòsit de l'educació ha estat fer de l'home 
una persona millor. 

I dic dhomeo, perquè no és fins a la nostra època que la dona s'ha con- 
siderat digna de rebre una educació. La primera evidència d'ensenyament 
a la Universitat d'Oxford és de l'any 1096. El 1956, 860 anys després, el 
professorat de la venerable universitat encara insistia a limitar el nombre de 
dones estudiants a menys del 2599 del total. 

Fins i tot avui la millor prova del poder transformador de l'educació és 
la por que l'apoderament de les dones continua inspirant en tota mena de 
governs autoritaris i religions organitzades. 

Tanmateix, la civilització europea moderna es va construir sobre la con- 
vicció en l'apoderament de l'individu a través del coneixement, i el motor 
d'aquesta millora personal era l'educació, cuna espurna per encendre una 
flama, no una pala per omplir una galleda, com la va definir VV. B. Yeats. 

Avui sabem també que els beneficis de l'educació van més enllà de 
l'individu, perquè les idees noves creen prosperitat. l crec que ara, espe- 
cialment per als europeus, l'educació té un propòsit encara més urgent: 
defensar la llibertat intel-lectual i la democràcia. 


El pessimisme d'Europa 


Helmut Ròhl va dir una vegada, crec que manllevat de Bismarcle, que el 
projecte europeu és com una salsitxa: és molt bona, però val més no saber 

com es fabrica. Fa trenta anys que participo en la fabricació de la salsitxa 
europea i mai no he estat tan convençut com ara de la fragilitat de la inte- 
gració europea, però també de la seva importància. 

L'ideal europeu, al qual he dedicat la major part de la meva vida pro- 
fessional, és molt senzill: una societat basada en el pluralisme, la no-dis- 
criminació, la tolerància, la justícia, la solidaritat i la igualtat entre homes 
i dones. 

Aquests valors són els fonaments de la Unió Europea. Amb la fi de la 
guerra freda, ens vam pensar que els podíem donar per descomptats. Ja no: 
se'ls posa en dubte en paisos de l'entorn i cada vegada més a casa, a Eu- 
ropa, amb noves formes de populisme i amb règims autoritaris il-liberals. I 
amb versions noves dels nacionalismes de sempre. 

No hi ha res de nou en els arguments del nacionalisme des que fa dos 
segles Fichte va proposar que l'educació havia de ser el vehicle per promo- 
cionar la cultura nacional i la llengua d'Alemanya, i per recuperar l'orgull 
del país després de la humiliació patida a mans de França. 

Sabem quina mena d'ideologia totalitària va inspirar aquell idealisme 
romàntic ben intencionat. Dues guerres mundials i 120 milions de morts ens 
haurien d'haver ensenyat que, com va dir Samuel Johnson, cel patriotisme 
és l'últim refugi dels canalles, i que la llibertat dels ciutadans és més impor- 
tant que la identitat de la nació. 

La Unió Europea va néixer com a resultat d'aquella lliçó de la història, 
però la història també ens diu que res no s'aprèn per sempre, i que l'home 
és l'únic animal que ensopega dues vegades amb la mateixa pedra. 

En aquests temps incerts, és comprensible que molts ciutadans sentin 
aprensió amb el present i siguin pessimistes amb el futur, que desconfiin de 
les institucions públiques i s'aferrin a promeses populistes. Veiem cada dia 
aquesta ansietat, tant als mitjans de comunicació com a les enquestes i les 
formes d'expressió cultural. Es pot explicar per l'impacte perdurable de la 
crisi econòmica, l'augment de la desigualtat i la convicció que el món va a 
la deriva d'una manera que ni entenem ni controlem. 

Però la majoria de paisos del món són més profundament desiguals, 
i la majoria de les poblacions tenen una protecció social més feble que a 
Europa, paradoxalment les seves societats civils i institucions manifesten 
més confiança en el futur personal i col-lectiu que nosaltres, els europeus. 

L'educació no n'és una excepció: els europeus semblen haver perdut la 
fe en el coneixement i en el poder transformador de l'educació. 

No és que no vulguem tenir un títol, és que el títol ha esdevingut un fi 
en si mateix —un tràmit per sol.licitar feina i guanyar respectabilitat social— 
més que un mitjà per ser una persona millor. 

Tampoc és que els governs no elaborin noves lleis d'educació, de fet, 
de vegades sembla que sigui l'únic que fan. És que una llei no ha de ser un 
fi ni un compromís entre interessos creats. No es para prou atenció en les 
víctimes de l'educació (els estudiants) o en els seus artífexs (els professors). 

Per contra, molts paisos que ara es troben al punt on era Europa fa unes 
quantes dècades creuen més que mai en l'educació i la societat del conei- 
xement. Ho demostren amb el seu esforç individual i col-lectiu d'inversions 
públiques i privades en educació. El Brasil, Costa Rica, Sud-àfrica, Corea del 
Sud: tots ells dediquen un percentatge molt més alt del seu PIB a educació 
que la mitjana europea. 

És cert que quan es tracta d'educació els diners no ho són tot: s'hi pot 
invertir la mateixa quantitat i obtenir resultats radicalment diferents. Moltes 
millores només depenen de la voluntat política: més autonomia i transpa- 
rència per a les universitats, per exemple. I és molt difícil mesurar els re- 
sultats en educació. Però si pensem que l'educació és cara, la ignorància 
encara ho és més. 


Un futur millor és possible 


Per sortir de l'europessimisme i confiar que hi pot haver un futur millor, 
cal recordar el que ha aconseguit Europa en el passat recent. 

La reconstrucció econòmica de l'Europa occidental del període de post- 
guerra no es va basar en els recursos naturals sinó en la riquesa immaterial: 
les persones, el seu talent i la seva actitud envers el desenvolupament per- 
sonal. 

Il posem per cas els drets de les dones. Aquest any que celebrem el 150è 
aniversari de La submissió de les dones de John Stuart Mill i el 70è d'El 
segon sexe de Simone de Beauvoir, val la pena recordar que la igualtat de 
gènere és un valor i una conquesta europea. 

A principis del segle XX, el 7570 de les dones catalanes eren analfabetes. 
Avui, un segle més tard, el 7590 dels alumnes de Medicina són dones. La 
discriminació i la desigualtat són encara una experiència quotidiana per a 
milions de dones, i el moviment MeToo ha fet emergir l'omnipresència del 
sexisme. Però la tasca ingent que tenim per endavant no ha d'amagar el fet 

que la condició de les dones ha millorat extraordinàriament, i que la Unió 
Europea lidera el moviment global en favor de la salut i dels drets sexuals i 
reproductius de les dones. 

De la mateixa manera, dir que l'educació pot transformar la societat 
tampoc és una il-lusió. Ja ha passat: al llarg dels darrers cinquanta anys, i 
encara que sembli que s'ha difuminat en la nostra memòria col-lectiva, els 
sistemes d'educació europeus han fet avenços extraordinaris. Als nostres pa- 
Tsos, la proporció de persones que tenen almenys una educació secundària 
s'ha duplicat en cinquanta anys, fins a superar el 8090. La proporció d'eu- 
ropeus amb un títol universitari ha augmentat des de menys del 1590, majo- 
ritàriament homes, a gairebé un 4090, amb una lleugera majoria de dones. 

Aquesta transformació va ser possible gràcies als canvis en els valors 
socials, a l'emancipació de les dones i a la idea senzilla però convincent 
que crear persones educades és el camí per a una societat millor. Es pot 
tornar a fer. 

Per tant, l'educació ha de tenir un gran futur, ni que només sigui perquè 
la demanda de nous coneixements i noves competències no pot fer més que 
augmentar. I perquè el pensament crític és el requisit d'una societat creativa 
i democràtica. Però no serà la mena d'educació que coneixem. 

Hi ha ben pocs paisos al món que avui mateix no estiguin reformant el 
seu sistema educatiu. Per què Perquè no n'hi ha prou de fer més del que 
fèiem ahir: ho hem de fer d'una manera diferent. I perquè el que fem avui 
no és el que els joves necessitaran demà. 

Som testimonis de canvis espectaculars en el panorama educatiu global: 
en la distribució del talent al món, en els models de negoci de les institucions 
educatives, en la transmissió i la certificació de competències, en la manera 
com s'ensenya i com aprenen les persones, i en les expectatives dels estudi- 
ants, que són cada dia més conscients de la importància d'aprendre i, alhora, 
confien menys en la rellevància del que aprenen en la seva vida futura. 

Aquests canvis continuaran. En els propers deu anys, per exemple, el 
nombre de joves graduats de 25 a 34 anys augmentarà en un 30099 a la 
Xina, davant del 3090 a Europa. 

El que és més important al meu parer és que tant l'ensenyament com 
l'aprenentatge hauran de ser molt més col-laboratius i molt més interdisci- 
plinaris del que ho són avui. 

En qualsevol tipus d'educació, avui els estudiants han d'entendre i com- 
binar la ciència, les humanitats i les arts. Perquè, per molt que la ciència i la 

tecnologia hagin de tenir un paper important en les nostres societats i eco- 
nomies, també l'han de tenir les ciències socials per afrontar la diversitat i la 
desigualtat, i les arts i les humanitats, per desenvolupar productes i serveis 
creatius que s'avancin a noves demandes encara no imaginades. Al cap i a 
la fi, abans que la roda vam inventar la flauta. 

Tenim més informació que mai, però el coneixement canvia tan de pres- 
sa que no sabem pràcticament res de com serà el món quan la URV cele- 
bri el cinquantè aniversari. Per tant, el que menys necessiten els estudiants 
d'avui del seu professor és més informació: en tenen prou i de sobres. El 
que necessiten és saber combinar les diferents informacions en un pensa- 
ment estratègic, entendre altres cultures i disciplines, distingir allò important 
d'allò efímer, adaptar-se al canvi permanent. 

Si l'educació necessita canviar, pot ajudar-hi la tecnologia: Aquest ha 
estat el tema de discussions animades d'ençà que Thomas Edison va predir, 
el 1913, que deu anys després a les escoles ja no es necessitarien llibres, 
sinó només un cinema. Fins fa poc hi ha hagut molt de debat però poques 
evidències sobre l'impacte de la tecnologia en l'educació. 

Molts encara són escèptics: al capdavall, si Sòcrates o August visitessin 
avui el campus de la URV, una de les poques coses que reconeixerien és la 
relació entre professor i alumne. Si els principis i les eines bàsiques de l'edu- 
cació han sobreviscut al llarg dels segles, per què no haurien de sobreviure 
també al segle XXI2 

Tot i així, crec que aquesta vegada és diferent: el tsunami de la tecno- 
logia alterarà l'educació, com ja ha fet amb altres sectors. La combinació 
d'intel-ligència artificial i dades massives fa emergir aspectes de l'educació 
que durant segles han esquivat l'escrutini analític, com ara les vies personals 
d'aprenentatge. 

De fet, el mercat de l'aprenentatge virtual ja està creant serveis i pú- 
blics completament nous: estudiants internacionals fora del campus, cursos 
modulars en comptes de programes complets i un ventall més ampli d'edat 
dels estudiants. La UOC, una altra universitat jove i excel-lent de Catalunya, 
representada avui per la seva il-lustre vicerectora i amiga, la Dra. Marta 
Aymerich, n'és la prova. 

lla tecnologia crea també riscos sense precedents, no sols per a la pri- 
vacitat individual sinó també per a la temptació del determinisme. Tenint 
en compte que les tecnologies no obliden res, els estudiants podrien estar 
limitats pel seu passat, o se'ls podria negar des de petits el reconeixement 

de la seva capacitat per millorar, i unes institucions dependents de les es- 
tadístiques i els algoritmes predictius els podrien coartar el lliure albir i la 
llibertat per aprendre. 

Per tant, avui el repte no és millorar l'educació, sinó canviar la manera 
com eduquem per tal que puguem continuar sent amos del nostre futur. 


Un paper més important per a les universitats 


Quin paper correspon a les universitats d'avui i de demà2 

Tenim reptes complexos que no es corresponen amb solucions simplis- 
tes. En paraules de Yuval Noah Harari, els darrers dos mil anys la filosofia, la 
religió i la ciència ens han dit que el més important a la vida és conèixer-nos 
a nosaltres mateixos. Però aviat un algoritme ens coneixerà millor que nos- 
altres mateixos, i la biotecnologia ens donarà la capacitat de remodelar la 
vida. Tant si ens agrada com si no, ens veiem obligats a repensar què signi- 
fica ser humans. 

L'única manera que tenim d'afrontar aquests reptes és atorgant un paper 
més important a la raó, la ciència i l'humanisme, tant en el discurs públic 
com en la governança de les nostres societats. 

Pensem en la paradoxa seguent: alhora que la ciència i la tecnologia 
avancen a passos de gegant, creix l'escepticisme envers la ciència. Sabem 
que la vacunació és l'instrument més efectiu en salut pública de la història 
de la humanitat. Sabem que l'homeopatia és a la medicina el que l'astro- 
logia és a l'astronomia: el fruit del desconeixement dels principis més ele- 
mentals de la ciència. I, tot i així, arreu a Europa disminueix la confiança 
en les vacunes i proliferen els productes homeopàtics promocionats per 
multinacionals amb pocs escrúpols. 

Ens toca prendre decisions ben raonades sobre questions existencials, 
després d'un debat basat en l'evidència. Per això crec que la veu de les uni- 
versitats en el debat públic ha de ser més forta i alta. 

Els europeus hem inventat moltes coses. No totes bones: la guerra total 
i l'Holocaust són llegats purament europeus. Però podem atribuir-nos una 
contribució genuina, important i positiva a la humanitat: la universitat, un 
invent realment europeu que ens va fer com som i que es mereix un paper 
més prominent. 

D'ençà de la creació de la Universitat Humboldt el 1810, l'ambició més 
gran de tota universitat és l'excel-lència, avaluada pels experts. Això conti- 

nua sent tan important com sempre. Però en aquests temps incerts de canvi, 
hem d'aspirar a una participació i un impacte més grans de les universitats 
europees en la societat. Per què atorgar només un títol quan el que necessi- 
ten els ciutadans és una subscripció vitalícia per tenir accés al coneixement 
que ofereix la universitat: 

Soc conscient que pot semblar poc realista, fins i tot injust, demanar 
encara més a la universitat en aquesta època de limitacions pressupostàries 
i burocratització de la vida acadèmica. 

Em diuen que la persona que obre les portes del Rectorat cada matí 
sovint es troba la rectora esperant, i que és ella qui acostuma a apagar els 
llums al vespre. I que, estant de baixa maternal, va anar a una reunió de 
Consell del seu departament de Medicina a Reus, i li van dir que en la seva 
situació administrativa no podia estar present a la reunió. No es pot dema- 
nar més dedicació, ni més burocràcia, a la universitat. 

Com saben millor que jo moltes persones en aquesta sala, les universi- 
tats d'avui dia s'enfronten a moltes dificultats. Estan organitzades vertical- 
ment, d'una manera complexa, per departaments i disciplines i, en canvi, 
funcionen en un ecosistema cada dia més pla i connectat. Estan perdent el 
monopoli de la transmissió i la certificació del coneixement. 

Alhora, s'exigeix a les universitats que compleixin expectatives més al- 
tes de transparència i rendiment, que competeixin amb altres interessos per 
uns fons públics limitats i que trobin un equilibri imprecís entre activitats 
intensives en recerca i qualitat de l'ensenyament. 

I totes les institucions educatives estaran cada dia més pressionades pels 
estudiants, que exigeixen canvis i millores en el contingut, les formes i els 
costos de la educació. 

A mesura que més persones tinguin accés a un títol universitari, sorgi- 
ran més interrogants sobre el cost i el valor afegit d'aquest ensenyament, i 
sobre les possibles alternatives a la universitat que coneixem. Si ara mateix, 
en un gest improbable de solidaritat, els tarragonins decidíssim cancel-lar 
el deute acumulat pels estudiants universitaris dels Estats Units, cadascú de 
nosaltres, gran i petit, hauria de pagar 15 milions d'euros, no és un model 
sostenible. 

Però les universitats podrien fer més, i sabem el que necessiten per po- 
der fer-ho: més autonomia per definir les seves estratègies, menys obstacles 
administratius, més inversions per tenir més impacte sistèmic. I, a canvi, han 
de ser més transparents i responsables a l'hora de retre comptes. 

No és cosa fàcil, naturalment, ni depèn solament de les universitats. 
Però crec que aquesta pot ser l'ambició d'una institució jove com la URV, 
que pot sentir-se segura de si mateixa i orgullosa dels seus assoliments sense 
el llast del pes de la tradició. En tot cas, és el pla que necessita avui Europa. 

Val la pena lluitar per aquesta causa. Tal com va dir aquí mateix, però 
amb més eloquència, Amin Maalouf en el seu discurs honoris causa, l'èxit 
o el fracàs del projecte europeu determinarà si l'aventura humana troba el 
camí del progrés. Tots nosaltres podem, amb les nostres paraules i els nos- 
tres actes, com a europeus, fer una aportació al canvi. 

Avui m'uneixo al club privilegiat de doctors honoris causa de la Univer- 
sitat Rovira i Virgili. Alguns d'ells em porten bons records personals: Josep 
Anton Baixeras va ser un estimat amic dels meus pares. D'altres són emi- 
nents personalitats internacionals: Chomshy, Maalouf, Sen, Tàpies. 

Tots ells són persones il-lustres. I gairebé tots són homes. Avui, doncs, 
pel sol fet de rebre aquesta distinció, ja he aportat alguna cosa a la URV. 
Malauradament, és una aportació negativa: augmento la infrarepresentació 
de les dones. 

M'ho prendré com un altre incentiu per merèixer la distinció que vostès, 
els membres de la comunitat de la URV, m'han atorgat tan generosament. 

Em consola saber que l'Observatori de la Igualtat de la URV, dirigit per 
la Dra. Inma Pastor, treballa per la reducció de la desigualtat per raó de 
gènere entre la comunitat universitària i la societat. I sé que la rectora està 
decidida a fer el possible perquè en el futur la URV concedeixi aquest gran 
honor a dones excepcionals. No seran només doctores honoris causa, sinó 
també defensores de la causa de les dones, i models de rol per a les joves 
d'avui i de de demà. 

És tard per reconèixer l'heroisme de la Maria Helena Maseras, la prime- 
ra tarragonina i espanyola que, fa 150 anys, va obtenir l'accés als estudis de 
Medicina sense mai poder-la exercir, si avui veiés una classe de Medicina 
amb un 7590 de dones, segurament se sentiria recompensada del seu esforç. 
Però d'heroines n'hi ha moltes, i el camí de la igualtat encara és llarg. 

Moltes gràcies per la seva paciència. 

ss Paraules de benvinguda 
pronunciades per la Dra. María José Figueras, 
Rectora Magnífica de la Universitat 


Benvolgut Dr. Xavier Prats, Sr. President del Consell Social, Sra. Secre- 
tària General de la URV, Dr. Francesc Xavier Grau, exrectors, representants 
polítics i de la societat civil, col-legues d'altres universitats, membres de la 
comunitat universitària, senyores i senyors, 

Benvinguts a la Universitat Rovira i Virgili. 

Com ja saben, vaig estrenar el càrrec de rectora el juny passat, ara fa 
vuit mesos, i aquesta és la primera ocasió que tinc l'honor de presidir la 
investidura d'un doctor honoris causa per la nostra Universitat: el Dr. Xavier 
Prats Monné. 

Aquesta distinció, la més alta i honorífica que pot fer una universitat 
envers una persona que destaca pels seus mèrits i trajectòria, la va proposar 
el meu antecessor, el doctor Josep Anton Ferré. 

l com hem sentit en boca d'un altre antecessor, avui secretari d'Univer- 
sitats i Recerca de la Generalitat de Catalunya, el doctor Francesc Xavier 
Grau, està més que justificada i merescuda. 

I, si m'ho permeten, afegiria que és de justícia. 

Sovint les institucions tenim la temptació i la tendència de valorar i re- 
conèixer més les persones de fora que les de l'àmbit territorial propi, encara 
que probablement aquestes segones tinguin uns mèrits i unes trajectòries 
similars o fins i tot superiors. 

Això, per descomptat, no passa només a Tarragona, sinó que passa ar- 
reu. D'aquí la frase que cningú és profeta a la seva terra, que segur que 
hauran sentit més d'una vegada i en diferents situacions. 

I d'aquí que digui que la investidura del senyor Xavier Prats com a doctor 
honoris causa em sembla que, a més de justificada i merescuda, és de justícia. 

La figura del Xavier Prats destaca per molts motius: ha estat un dels més 
alts funcionaris que ha donat el nostre país a la Comissió Europea, liderant 
projectes cabdals com els programes Erasmus, Marie Curie i Creative Eu- 
rope, i avui és assessor de Teach for All, una de les més grans i prestigioses 
organitzacions sense ànim de lucre que treballa per fer arribar noves opor- 
tunitats educatives a tot el món. 

Aquesta organització ha ajudat 10 milions de joves de 48 paisos i 6 con- 
tinents, i la seva implantació i àmbit d'influència no para de créixer. La seva 
fundadora i directora general, VVendy Ropp, ha estat distingida per la revista 
Time com una de les 100 persones més influents del món. 

l és justament per aquesta trajectòria professional, el seu compromís soci- 
al i aquesta vocació de servei públic que el Xavier Prats ha mostrat en els di- 
versos àmbits en què ha tingut responsabilitats, com en l'educatiu, el científic, 
el cultural i el de la salut alimentària, que avui l'investim doctor honoris causa 
per la Universitat Rovira i Virgili, i, de pas, el fem profeta a casa seva. 

D'aquesta manera, el doctor Prats s'afegeix a d'altres honoris causa de 
la nostra institució, com els tarragonins Lluís Delclòs, metge radiòleg, Angel 
Carlos Pellicer, metge i investigador, Josep Antoni Baixeras, advocat, Josep 
Maria Recasens, historiador i exalcalde de Tarragona, els reusencs Jaume Gil 
Aluja, economista i investigador, Xavier Amorós, escriptor, i Ramon Gomis, 
metge i investigador, així com Joan Guinjoan, músic i compositor de Riu- 
doms, i el tortosí Josep Subirats Pifiana, professor, periodista i activista polític. 

Tots ells van rebre la màxima i més honorífica distinció que pot oferir 
la nostra institució: 10 honoris causa de la nostra demarcació dels 43 que 
hem investit. 

Aquestes últimes setmanes he tingut l'oportunitat de retrobar-me amb el 
doctor Prats, que ja coneixia. 

Els he de confessar, però, que la imatge que en tenia s'ha vist reforçada 
no només pel testimoni d'amics comuns i per la laudatio del doctor Grau, 
sinó per les paraules que ell mateix ha pronunciat avui i que comparteixo 
en la seva totalitat. 

El Xavier Prats és, a més d'un lector empedreit —com ens va comentar 
la seva esposa—, un europeista convençut en una època de dubtes sobre el 
paper que juga i ha de continuar jugant la Comissió Europea en els paisos 
que la configuren i en el món en general. La seva trajectòria l'ha convertit 
en un referent de diferents àmbits, especialment en el de l'educació, en els 
seus diferents nivells, i també en l'universitari. 

Però, sobretot, el doctor Prats és un home amb uns valors molt profunds 
i un fort compromís social, com ha quedat palès quan ens ha dibuixat el seu 
ideal europeu: cuna societat basada en el pluralisme, la no-discriminació, la 
tolerància, la justícia, la solidaritat i la igualtat entre homes i dones... 

Un dels principals objectius del sistema educatiu, des de l'ensenya- 
ment primari fins a l'universitari, ha de ser formar Persones, amb majúscu- 

les, que acabin adquirint unes competències, unes habilitats i uns coneixe- 
ments que, arrelats en valors com la tolerància, la justícia, la cooperació, 
la solidaritat o la igualtat, acabin revertint en la societat per fer un món 
millor. 

El Xavier Prats ens ho ha expressat avui d'aquesta manera: dDurant la 
major part de la història de la humanitat, el propòsit de l'educació ha estat 
fer de l'home una persona millor. 

Estic també d'acord amb ell que els europeus sembla que hàgim perdut 
la fe en el coneixement i en el poder transformador de l'educació. Només 
aquells paisos i aquelles societats que creguin fermament en la necessitat 
d'apostar decididament per potenciar l'educació i la societat del coneixe- 
ment en tots els seus nivells, amb fets i no paraules, és a dir, revertint les 
actuals polítiques d'inversions públiques i privades, són els que aconsegui- 
ran que les seves societats siguin millors i més justes. 

Des de la URV tenim molt clar que hem d'anar en aquesta direcció, i 
per això hem engegat una sèrie de polítiques i projectes que ens han de per- 
metre avançar de manera significativa cap a una institució més igualitària, 
més cooperativa, més solidària, més justa, més inclusiva i més transparent. 
Adaptada als nous temps. 

Aquest és el futur que volem per a la nostra Universitat. Però per arri- 
bar-hi, a més de la nostra determinació i els nostres esforços, hem de comp- 
tar amb la complicitat dels diferents governs, que, permetin-me que ho di- 
gui, no sempre tenim. 

Nosaltres tenim el deure d'avançar cap a ensenyaments de més qualitat, 
més cooperatius, més interdisciplinaris, combinant efectivament les ciènci- 
es amb les humanitats i les arts. 

També tenim el deure de liderar els canvis que imposa la revolució de les 
noves tecnologies per adaptar els ensenyaments als nous temps, aplicant els 
canvis necessaris per millorar la transmissió de coneixements i actuant com a 
motor de la societat en àmbits com la innovació, en el qual hem de ser més 
competitius. 

Alhora, però, correspon als governs dotar les universitats de més pres- 
supost, d'acord amb les necessitats reals que tenim les institucions acadè- 
miques, i donar-nos més autonomia per tal que puguem definir les nostres 
pròpies estratègies. 

Per acabar, vull agrair les constants referències que ha tingut el nou 
doctor honoris causa parlant del paper que ha de jugar la dona en la nova 

societat, i també a la universitat, i de la necessitat de normalitzar la igualtat 
de gènere a tots els nivells, sobretot en els llocs de direcció i màxima res- 
ponsabilitat. 

Ens ho deia ahir el doctor Prats, en una reunió amb el Consell de Di- 
recció: no pot ser que tota la lluita per mirar d'aconseguir que la igualtat de 
gènere sigui real i efectiva recaigui sobre les dones. Ens hi hem d'implicar 
tots: homes i dones. 

Aquest és un dels grans objectius que, com moltes i molts de vostès ja 
saben, ens hem marcat el nou equip de direcció (paritari, per cert) que tinc 
l'honor de presidir: convertir en fets reals les polítiques d'igualtat que ens 
hem proposat. I persistirem fins que la igualtat sigui efectiva. 

I té molta raó, doctor Prats. Tenim moltes heroines a qui reconèixer la 
seva trajectòria acadèmica, social i humana. En aquest sentit, vull agrair a 
la nostra comunitat que, fent-se ressò de les paraules que vaig pronunciar a 
l'inici de curs, hagi proposat diferents noms de dones excepcionals per in- 
vestir com a pròximes doctores honoris causa i, d'aquesta manera, comen- 
çar a equilibrar la balança d'aquesta màxima distinció acadèmica. 

Moltes gràcies, Xavier, per haver acceptat aquesta investidura. Per a la 
Universitat Rovira i Virgili és un gran honor comptar, a partir d'avui, amb un 
nou ambaixador de la nostra institució arreu. Un referent de la construcció 
europea, de l'educació, de la salut i de la igualtat de gènere que prestigia 
encara més l'elenc de personalitats extraordinàries que representen la URV 
com a doctors honoris causa. 

Il rebem amb molta il-lusió les paraules que ens va dirigir ahir quan ens 
va dir que vol ser un doctor honoris causa que mantingui un contacte peri- 
òdic amb la nostra institució. Estic convençuda que a partir d'avui compta- 
rem amb un gran ambaixador de la Universitat Rovira i Virgili. 

Rebi aquest aplaudiment com a mostra sincera del reconeixement de la 
nostra comunitat, que a partir d'avui també és la seva. 

Moltes gràcies. 

